જાણકારો કહે છે કે સંઘ પરિવાર અત્યાર સુધી ભાજપ સરકારના દબાણને વશ થઈ મંદિર મુદ્દે મૌન રહેવાનું મુનાસિબ માનતો હતો. ભાજપ જ્યારે વિપક્ષમાં હતો ત્યારે મંદિર નિર્માણ અંગે રોજરોજ ચીપિયા પછાડતો હતો, પરંતુ સત્તા સાથે તેને પણ ‘શાણપણ' આવી ગયું છે. ભાજપના નેતાઓ હવે કહે છે કે એક જવાબદાર રાષ્ટ્રીય પક્ષ તરીકે આપણે સુપ્રીમ કોર્ટના ચુકાદાની રાહ જોવી જોઈએ. ભાજપ અત્યારે કેન્દ્રમાં અને ૨૦ રાજ્યોમાં શાસન કરે છે ત્યારે વડાપ્રધાન નરેન્દ્ર મોદી કદાચ ઓથોરિટી અને એકાઉન્ટેબિલિટી(સત્તા અને નૈતિક જવાબદારી)વચ્ચેના ‘વિષાદ યોગ'માં અટવાયેલા લાગે છે અને એટલે જ રામમંદિરનો મુદ્દો ધીમી આંચે પકવવાનો નિર્ણય લેવાયો છે. આ નિર્ણય પાછળ બીજું પણ એક કારણ જાણવા જેવું છે. વિશ્વ હિંદુ પરિષદમાંથી વિખૂટા પડેલા ડો.પ્રવીણ તોગડિયા આણિમંડળી એટલે કે આંતરરાષ્ટ્રીય હિંદુ પરિષદ(AHP) રામમંદિર નિર્માણના મુદ્દે વર્તમાન સરકારને મવાળવાદી ગણાવે છે. બીજી તરફ શિવસેનાના ઉદ્ધવ ઠાકરે સંઘ પરિવારને આહ્‌વાન કરતાં કહે છે કે મંદિરનિર્માણ કરવામાં નન્નો ભણતી સરકારને ઉથલાવી નાખો. સંઘ પરિવાર અને ભાજપ વચ્ચે મંદિર મુદ્દે વૈચારિક દ્વંદ્વ જામ્યું છે ત્યારે યક્ષપ્રશ્ન એ છે કે શું મોદી સરકાર ખરેખર સુપ્રીમ કોર્ટના ચુકાદાની રાહ જોયા વિના વટહુકમ લાવશે? યોગી આદિત્યનાથથી માંડીને રામ વિલાસ વેદાંતીએ કહ્યું છે કે ડિસેમ્બરમાં બાબરી મસ્જિદની વરસી ટાણે રામમંદિર નિર્માણની શરૂઆત થઈ જશે. સાધુ-સંતો હવે માત્ર રામમંદિર જ નહીં, પરંતુ રામસેતુ, સીતામઢી નિર્માણ, દ્વારકામાં પુન:પ્રાણ પ્રતિષ્ઠા પણ જોઈએ છે ત્યારે શું મોદી સરકાર હિંદુત્વવાદી પરિબળોને શરણે જઈ વટહુકમ લાવશે કે સુપ્રીમ કોર્ટના ચુકાદાની રાહ જોશે?.